DEUTERONOMA 19 SSO61SO - Etlare hobane Jehova, Modimo - Bible Search
DEUTERONOMA 18 DEUTERONOMA 20
Metse ya setshabelo.
1Etlare hobane Jehova, Modimo wa hao, a fedise ditjhaba tseo Jehova, Modimo wa hao, a o neang lefatshe la tsona, mme o se o ruile lefatshe la bona, mme o ahile metseng ya bona le matlung a bona, 2o tla ikgethela metse e meraro lefatsheng leo Jehova, Modimo wa hao, a o fang lona ho le rua. 3O tla lokisa ditsela, mme o tla arola dinaha tsa lefatshe leo Jehova o a fang lona ho le rua, o etse dikarolo tse tharo, hore mmolai e mong le e mong a balehele teng. 4Haele mmolai ya ka balehelang teng ho boloka ho phela ha hae, ha e ke e be ya tshohileng a bolaya wa habo a sa rate, eo a neng a sa mo hloya maoba le maobane. 5Jwaloka e mong ha a ka ya le wa habo morung ho rema difate, mme ha a otlolla letsoho la hae ho rema sefate ka selepe, tshepe ya pshemoha morianeng, mme wa habo a batwa ke yona, a shwa; motho eo a ke a balehele ho o mong wa metse eo, mme a pholohe; 6esere mohlomong mophetetsi wa madi a phallela mmolai, ha pelo ya hae e sa le bohale, mme ha tsela e le telele, a mo tshwara, mme a mmolaya, leha a sa tshwanelwa ke lefu; athe o ne a sa hloya wa habo maobane le maoba. 7Ke ka baka leo ke o laelang, ke re: Ikgethele metse e meraro. 8Etlare ha Jehova, Modimo wa hao, a namisa meedi ya hao, kamoo a anetseng bontatao kateng, mme a o nea lefatshe lohle leo a le baletseng bontatao hore o tla ba fa lona; 9ha efela wena o boloka ditaelo tsohle tseo ke o laelang tsona kajeno, o rata Jehova, Modimo wa hao, mme o tsamaya kamehla tseleng tsa hae, o tla eketsa metse eo e meraro ka metse e meng e meraro, 10hore madi a se nang molato a se ke a tshollwa lefatsheng la hao, leo Jehova, Modimo wa hao, a o fang lona ho le rua, mme molato wa madi o be siyo ho wena.
11Empa ekare ha e mong a hloile wa habo, a mo lalla, a mo tsohela matla, mme a mmolaya a eshwa, mme a balehela ho o mong wa metse eo, 12moo, baholo ba motse wa habo ba tla romela ho mo ntsha teng, ba mo neele matsohong a mophetetsi wa madi, a tle a shwe. 13Mahlo a hao a se ke a mo qenehela, o mpe o tlose Iseraeleng madi a se nang molato, o tle o be le lehlohonolo.
14O se ke wa suthisa mekolokotwane ya wa heno e beilweng ke baholo ba hao, lefeng leo o tla le rua naheng eo Jehova, Modimo wa hao, a o fang yona hore o e rue.
15Paki e le nngwe e ke ke ya lekana ho bea motho molato wa bokgopo, kapa wa sebe sefe le sefe, kapa wa tshito efe le efe eo a ka beng a sitilwe ka yona; empa taba e tla tiiswa ke melomo ya paki tse pedi, kapa ke melomo ya dipaki tse tharo.
16Ekare ha paki ya leshano e ema ho qosa motho ka taba ya molato, 17batho ba babedi ba nang le nyewe hammoho, ba tla hlaha pela Jehova, pela baprista le baahlodi ba leng teng mehleng eo; 18Baahlodi ba tla batlisisa haholo, mme ha ho fumanwa hobane paki eo ke paki ya leshano e qositseng ngwanabo yona ka leshano, 19moo le tla etsa ho motho eo jwalokaha a ne a hopotse ho etsa ho ngwanabo. Tlosa bobe haeno jwalo. 20Ba bang ba tla utlwa hoo, ba tla tshaba, mme ba ke ke ba etsa bobe bo bokalo haeno le ka mohla o le mong. 21Mahlo a hao a se ke a mo qenehela; bophelo bo lefuwe ka bophelo, leihlo ka leihlo, leino ka leino, letsoho ka letsoho, le leoto ka leoto.